recursal/SuperWikiNEXT-32B huggingface dataset:
**Keijulurikki** (*Charmosyna pulchella*) on Papua-Uudessa-Guineassa esiintyvä kaijalaji.

Koko ja ulkonäkö
----------------

Keijulurikin pituus on noin 18 cm ja paino 24–34 g. Sen höyhenpuvun päävärit ovat punainen ja vihreä. Pää ja mahapuoli sekä pyrstön keskiosa ovat punaiset, siivet, selkä ja pyrstön tyviosa ovat vihreät. Niska ja yläperä ovat purppuranhohtavan mustat, rinnassa keltainen viiru, ja pitkähkön pyrstön kärki on keltainen. Nokka on oranssinpunainen, iiris ruskea ja koivet ruskeanharmaat. Naaras muistuttaa koirasta, mutta sillä on keltaiset laikut yläperän sivuilla. Nuori yksilö on himmeämmän värinen ja sen nokka on ruskehtava.

Esiintyminen
------------

Keijulurikki elää Papua-Uuden-Guinean keskiosan vuoristoseuduilla. Lajin elinympäristön laajuus on 50 000–100 000 neliökilometriä. Populaation koko on arviolta noin 500 000 yksilöä. Lajista tunnetaan kaksi alalajia, nimialalaji *pulchella* sekä *rothschildi*. Keijulurikki on lemmikkinä melko harvinainen.

Elinympäristö
-------------

Keijulurikit elävät pääasiassa vuoristometsissä, paikoin myös alempana lähellä merta. Yleensä ne liikkuvat puiden latvustoissa pareittain tai meluavina parvina, joissa voi olla toistakymmentä yksilöä. Ne lyöttäytyvät usein muiden lurikkien ja mesikoiden seuraan.

Lisääntyminen
-------------

Pesintää tapahtuu joulu-huhtikuussa. Pesintä tunnetaan vankeudessa eläneistä linnuista. Munia on tavallisesti kaksi, kooltaan 18,9 × 16,2 mm. Haudonta-aika on noin 25 päivää ja pesäpoikasaika noin kaksi kuukautta.

Ravinto
-------

Keijulurikit syövät siitepölyä, kukkia ja mettä.

Lähteet
-------

* Forshaw, Joseph M. & Cooper, William T. 1977: Parrots of the World. – T.F.H. Publications, Inc. New Jersey. ISBN 0-87666-959-3
* World Parrot Trust

### Viitteet

1. ↑  BirdLife International: *Charmosyna pulchella* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 30.4.2014. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q768878
* Wikispecies: Charmosyna pulchella
* BirdLife: 22684701
* CoL: 69PPY
* BOW: failor1
* eBird: failor1
* GBIF: 2479780
* iNaturalist: 18887
* IRMNG: 11284560
* ITIS: 554829
* IUCN: 22684701
* NCBI: 678566
* Species+: 5786
* Xeno-canto: Charmosyna-pulchella

 |

 |
**Kutre Dulecha** (s. 22. elokuuta 1978 Sidamo, Etiopia) on etiopialainen entinen maasto- ja keskimatkojen juoksija.

Dulecha voitti vuonna 1995 All-Africa Games -kisoissa pronssia 800 metrin juoksussa ja kultaa 1 500 metrin juoksussa. Samana vuonna Göteborgin MM-kisoissa hän karsiutui 800 metrin alkuerissä ajalla 2.01,74 ja 1 500 metrin välierissä ajalla 4.11,86. Kaksi vuotta myöhemmin hän sijoittui Pariisin sisäratojen MM-kisoissa 1 500 metrillä yhdeksänneksi ajalla 4.09,76 ja Torinon maastojuoksun MM-kisoissa nuorten sarjassa kahdenneksikymmenenneksi. Myöhemmin samana vuonna hän juoksi uuden nuorten maailmanennätyksen 1 500 metrillä ajalla 4.05,67 ja sijoittui Ateenan MM-kisoissa samalla matkalla yhdeksänneksi. Vuonna 1998 hän voitti MM-pronssia Marrakechin maastojuoksun MM-kisoissa lyhyellä matkalla ja juoksi toiseksi GP-finaalissa 1 500 metrillä ajalla 4.04,72.

Dulecha sijoittui Maebashin sisäratojen MM-kisoissa 1999 kahdeksanneksi 1 500 metrillä. Myöhemmin samana vuonna hän oli kahdestoista Belfastin maastojuoksun MM-kisoissa lyhyellä matkalla ja voitti MM-pronssia Sevillan MM-kisoissa 1 500 metrillä ajalla 4.00,96. Seuraavana vuonna hän voitti Vilamouran maastojuoksun MM-kisoissa kultaa lyhyellä matkalla ja sijoittui Sydneyn olympialaisissa 1 500 metrillä neljänneksi. Kauden lopussa hän oli GP-finaalissa toinen.

Dulecha juoksi Birminghamin sisäratojen MM-kisoissa 2003 yhdeksänneksi 1 500 metrillä, mutta karsiutui myöhemmin samana vuonna Pariisin MM-kisoissa saman matkan välierissä. Budapestin sisäratojen MM-kisoissa 2004 hän voitti MM-kultaa 1 500 metrillä. Samana vuonna Ateenan olympialaisissa hän karsiutui välierissä.

Ennätykset
----------

* 800 metrin juoksu: 1.59,37 (1999)
* 1 000 metrin juoksu: 2.37,82 (1999)
* 1 500 metrin juoksu: 3.58,43 (1998)
* Mailin juoksu: 4.39,04 (1997)
* 15 kilometrin maantiejuoksu: 50.28 (2005)
* Puolimaraton: 1.10.54 (2005)
* Maraton: 2.30.06 (2005)

Lähteet
-------

* Kutre Dulecha Kansainvälinen yleisurheiluliitto.  (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**New Rock Subdivision** on Illinoisin osavaltiossa Yhdysvalloissa sijaitseva CSX Transportation -yhtiön omistama ja hallinnoima 51,1 mailin pituinen rataosa, joka johtaa North Uticasta Jolietiin. Rataosaan kuuluu myös 24,5 mailin pituinen osuus Jolietista Chicagoon, joka kuuluu lähiliikenneyhtiö Metralle, mutta CSX:llä on siihen radankäyttöoikeudet. New Rock Subdivision kuului Chicago, Rock Island and Pacific -yhtiölle vuoteen 1984 asti. Iowa Interstate -yhtiöllä on radankäyttöoikeudet koko matkalla Uticasta Chicagoon.

Osuus Uticasta Henryyn, noin 31 mailia, on ollut vuodesta 2006 vuokrattuna Iowa Interstate -yhtiölle eikä siis kuulu enää New Rock- rataosaan.

Liikennöinti
------------

Rataosalla liikennöivät CSX Transportationin jakelu- ja keräilyjunat, sekä Iowa Interstate -yhtiön tavarajunat. Radalla oli säännöllistä henkilöliikennettä vuoteen 1980 asti. Rataosan suurin sallittu nopeus on 64 km/h, ja liikenteenohjaus hoidetaan radioitse Track Warrant Control -järjestelmällä.

Aiheesta muualla
----------------

* IAIS Subdivision 1 / CSX New Rock Sub (Arkistoitu – Internet Archive)
Keijo Virtamo perheineen vuonna 1953.
**Keijo Kalervo Virtamo** (7. elokuuta 1919 Akaa – 19. marraskuuta 2021 Helsinki) oli suomalainen ensyklopedisti, joka oli mukana toimittamassa ja kirjoittamassa useita laajoja tietosanakirjoja. Virtamo kirjoitti muun muassa useita artikkeleita Suomen kunnista *Otavan isoon tietosanakirjaan* sekä musiikista *Otavan Suureen Ensyklopediaan*.

Virtamo syntyi Akaassa, josta perhe muutti viisi vuotta myöhemmin Keravalle. Hän tuli ylioppilaaksi Keravan yhteiskoulusta vuonna 1938 ja alkoi opiskella Helsingin yliopistossa muun muassa estetiikkaa ja musiikkitiedettä. Toinen maailmansota keskeytti opinnot. Virtamo palveli Ässärykmentissä ja Äänisen rannikkoprikaatissa.

Virtamo valmistui filosofian maisteriksi sodan jälkeen vuonna 1953. Hän oli aloittanut tietosanakirjojen toimittamisen Otavassa jo vuonna 1949, ja ura siellä kesti 48 vuotta. Eläkkeelle jäätyään Virtamo työskenteli vielä vapaana toimittajana. Hän oli mukana useiden hakuteosten toimituskunnissa ja toimitti itse urheilu- ja musiikkitietosanakirjoja.

Suuren yleisön tietoisuuteen Virtamo tuli 1960-luvulla tietokilpailujen kautta: *Tupla tai kuitti*, *Viisasten kerho*, *Arpa on heitetty* ja *Naapurivisa*.

Virtamo asui Helsingin Länsi-Pakilassa vuodesta 1950, kunnes muutti 2010-luvun lopulla Oulunkylään. Hänen puolisonsa oli Raili Virtamo (o.s. Hirsimäki), ja heille syntyi kolme lasta.

Teoksia
-------

* *Musiikin tietokirja: Täydennysliite*. Toimittanut Keijo Virtamo. Otava 1957.
* *Fokus urheilu: Kertovasti kuvitettu urheilun tietosanakirja 1*. Päätoimittaja Keijo Virtamo. Otava 1968.
* *Fokus urheilu 2. Olympiakisat.* Päätoimittaja Keijo Virtamo. Otava 1970
* *Otavan musiikkitieto: A–Ö*. Toimittanut Keijo Virtamo. Otava 1987.
* *Otavan musiikkitieto: A–Ö*. Uudistettu laitos. Toimittanut Keijo Virtamo. Otava 1997.

Lähteet
-------

1. ↑  Kuolinilmoitus. *Helsingin Sanomat* 12.12.2021, s. C 17.
2. ↑  Virtamo, Keijo (toim.): *Otavan musiikkitieto: A–Ö*, s. 482. Helsinki: Otava, 1997. ISBN 951-1-14518-5.
3. 1 2 3 4  Vuorio, Erja: Keijo Virtamo 95 vuotta *Kaupunginosat.net*.  12.8.2014. Viitattu 11.10.2014.
4. ↑  Kauppinen, Touko: Tärkeintä on läheisyys ja lempeys. (100-vuotishaastattelu.) *Helsingin Sanomat*, 4.8.2019, s. C 17. Artikkelin verkkoversio.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)
* Yhdysvallat

 |
|  |
| Muut | 
* IdRef

 |

 |
Josep Lluís Trapero
**Josep Lluís Trapero** (s. 1965) on katalonialainen poliisi, joka toimi huhtikuusta lokakuuhun 2017 Katalonian aluehallinnon alaisten Mossos d'Esquadra -poliisivoimien ylimpänä johtajana. Espanja erotti hänet tehtävistään, ja häntä vastaan nostettiin syytteet "kansankiihotuksesta" (kat. *sedició*) ja "järjestäytyneestä rikollisuudesta" (kat. *organització criminal*), joista ensimmäisestä voidaan Espanjan lain mukaan tuomita 15 vuodeksi vankilaan.

Traperoa vastaan nostetut syytteet perustuvat siihen, että Mossos d'Esquadran poliisit eivät osallistuneet aktiivisesti Katalonian aluejohdon vastoin Espanjan tahtoa järjestämän  itsenäisyyskansanäänestyksen sekä sen järjestämistä vaatineitten mielenosoitusten estämiseen. Espanjan keskushallinnon suorassa alaisuudessa toimivat Espanjan kansalliskaarti ja Espanjan kansallinen poliisi pyrkivät estämään kansanäänestyksen käyttämällä laajamittaista väkivaltaa rauhanomaisia äänestäjiä vastaan. Espanjan keskushallinnon poliisivoimat käytti äänestäjiä kohtaan väkivaltaa, muun muassa ampui kumiluodeilla ja retuutti kovakouraisesti. Sairaanhoitoon joutui turvautumaan yhteensä 1 066 poliisiväkivallan uhria.

Traperon johtamat Katalonian omat poliisit puolestaan kävivät kyllä sanomassa joillakin äänestyspaikoilla, että äänestyspaikka pitäisi sulkea, mutta eivät lähteneet väkisin hajottamaan äänestyspaikkojen ympärille niitä suojaamaan kerääntyneitä väkijoukkoja. Traperon lisäksi kansankiihotussyytteet on nostettu myös kahta muuta Mossos d'Esquadran johtoon kuuluvaa poliisipäällikköä Pere Soleria ja Teresa Laplanaa vastaan.

Katso myös
----------

* Katalonian kansanäänestys itsenäisyydestä 2017
* Katalonian kriisi 2017

Lähteet
-------

1. 1 2  L’Audiència jutjarà Trapero per organització criminal i sedició, Ara.cat
2. ↑  Espanjan varapääministeri Katalonian johtoon – mielenosoituksia odotetaan niin Madridiin kuin Barcelonaankin. Maaseudun tulevaisuus
3. ↑  Analyysi: Väkivalta vahvistaa katalonialaisten itsenäisyysintoa. Yle.fi
4. ↑  Catalan referendum: 'Hundreds hurt' as police try to stop voters. Bbc.com
5. ↑  Sadat katalonialaiset saaneet hoitoa poliisiväkivallan vuoksi. Savon Sanomat
6. ↑  Catalonia: Did voters face worst police violence ever seen in the EU?. Bbc.com
7. ↑  Ylen toimittaja kertoo Barcelonasta, miten ihmiset kerääntyvät äänestyspaikoille ja pelkäävät Espanjan poliisia Yle.fi
**Ruttokoirat** (engl. *The Plague Dogs*) on *Ruohometsän kansan* kirjoittajan Richard Adamsin kolmas romaani, joka kertoo kahden eläinkoelaitoksesta karkaavan koiran ystävyydestä ja tapahtumia seuraavasta hallituksen ja median ajojahdista. Se julkaistiin englanniksi vuonna 1977 ja suomeksi seuraavana vuonna. Suomennoksen kustansi WSOY ja käänsi Kristiina Rikman. Runot suomensi Panu Pekkanen ja kirjan nimiöaukeamalla olevan kartan piirsi Alfred Wainwright.

Juoni
-----

Romaani kertoo kahden koiran, Nipsun ja Räyhkän, pakomatkasta hallituksen tutkimusasemalta Englannin järviseudulla, jossa he kokivat julmaa kaltoinkohtelua. He alkavat elää omillaan saadessaan apua ketulta, joka puhuu heille murteellista kieltä. Jouduttuaan näkemään nälkää koirat hyökkäävät huipun laella lampaiden kimppuun, ja opportunistinen toimittaja kirjoittaa tapauksesta verenhimoisten ihmissyöjähirviöiden hyökkäyksenä. Seuraa suuri koirajahti, joka yltyy, kun herää epäilyksiä, että koirat olisivat voineet altistua biologiselle aseelle kuten paiserutolle.

Sovitukset
----------

*Ruohometsän kansa*-elokuvan ohjannut ja käsikirjoittanut Martin Rosen teki animaatioelokuvan myös Ruttokoirista, joka julkaistiin vuonna 1982.

Lähteet
-------

1. 1 2 3  Ruttokoirat *Risingshadow*. Viitattu 1.7.2020.
2. 1 2  Ruttokoirat *Kirjasampo*. Viitattu 1.7.2020.
3. ↑  Ruttokoirat *Helmet*. Viitattu 1.7.2020.
**Baidoa** (somaliksi *Baydhabo*, arab. بيدوا‎) on kaupunki Somaliassa. Se sijaitsee sisämaassa noin 260 km luoteeseen Mogadishusta. Se on Bayn alueen pääkaupunki. Se toimi aiemmin maan väliaikaishallituksen pääkaupunkina.

Kesäkuussa 1999 Etiopian armeija valloitti kaupungin ajaen sieltä Eritrean tukeman sotaherra Hussein Aideedin. Sittemmin kaupungin hallinnasta taistelivat Rahanweynin vastarinta-armeijan (RRA) eri joukot. Entisen RRA:n puhemiehen Hasan Muhammad Nur Shatigududin ja pääsihteeri Shaykh Adan Madoben joukot valloittivat kaupungin Muhammad Ibrahim Habsaden joukoilta toukokuussa 2005. Somalian hallituksen parlamentti kokoontui siellä ensi kertaa 26. helmikuuta 2006.

20. joulukuuta 2006 Islamilaisten oikeusistuinten liiton ja Somalian hallituksen joukot Etiopian panssarien tukemina ottivat yhteen 25 km luoteeseen Baidoasta.
Baidoa pysyi väliaikaishallituksen hallussa Etiopian ja Ugandan joukkojen avulla, kunnes al-Shabaab-liike otti sen haltuunsa tammikuun lopussa 2009.
Etiopian ja väliaikaishallituksen joukot valtasivat kaupungin helmikuussa 2012 ilman taisteluja.

Baidoam ympäristö on Somalian ruoantuotantoaluetta.
Vuonna 2011 alkaneen Itä-Afrikan kuivuuden vuoksi maanviljelys on vaikeutunut.
Syksyllä 2019 Baidoassa oli 400 000 maan sisäistä pakolaista. Maan hallitus on rakentanut kaupungin ulkopuolelle 60 000 asukkaan asuinalueen.

Lähteet
-------

1. ↑  Ethiopian tanks move into battle with Somalia Islamists. Viitattu 23.12.2006. (Arkistoitu – Internet Archive)
2. ↑  Somalia al-Shabab militant base of Baidoa captured *BBC News*.  22.2.2012.  (englanniksi)
3. ↑  Lindström, Liselott: Terroristijärjestöt hyötyvät sään ääri-ilmiöistä – Mohamed Ali pakeni kuivuutta Somaliassa, ja nyt hänenkaltaisiaan houkutellaan terroristeiksi *Yle Uutiset*.  14.3.2020.

Aiheesta muualla
----------------

* Kuvia tai muita tiedostoja aiheesta **Baidoa** Wikimedia Commonsissa
Josefstadtin Lange Gasse.
Josefstadt ja siihen liitetyt osat muista hallintopiireistä.
**Josefstadt** on Wienin 8. hallintopiiri (saks. *8. Bezirk, Josefstadt*). Se on lähellä Wienin keskustaa, ja se on muodostettu hallintopiiriksi vuonna 1850, mutta rajat ovat muuttuneet myöhemmin. Josefstadt on taajaan asuttua kaupunkialuetta, jossa on paljon työpaikkoja ja asuntoja. Josefstadtin väkiluku on 24 100, ja sen pinta-ala on 1,08 km². Se on alaltaan pienin Wienin hallintopiireistä.

Josefstadt muodostuu entisistä esikaupungeista (*Vorstadt*) Josefstadt, Breitenfeld, Strozzigrund ja Alt-Lerchenfeld, ja lisäksi siihen on liitetty osia St. Ulrichista ja Alservorstadtista. Hallintopiirin rajoina ovat kadut Alser Strasse pohjoisessa, Lerchenfelderstrasse etelässä, Hernalsergürtel ja Lerchenfeldergürtel lännessä ja Auerspergstrasse ja Landesgerichtsstrasse idässä.

Josefstadt on varakasta aluetta. Siellä asuu Itävallan presidentti Heinz Fischer, kuten ovat asuneet useimmat Wienin pormestaritkin. Josefstadt sijaitsee lähellä Wienin yliopistoa, joten se on myös opiskelijoiden suosimaa asuinaluetta.

Lähteet
-------

1. 1 2 3   Josefstadt

Aiheesta muualla
----------------

* Kuvia tai muita tiedostoja aiheesta **Josefstadt** Wikimedia Commonsissa
**Ruttokellot** on Ilkka Remeksen kirjoittama jännitysromaani. Kirjan on julkaissut WSOY 2000.

Juoni
-----

Brysseliin lentävä kone, jonka kyydissä istuu Suomen pääministeri, kaapataan. Poliisipsykologi Johanna Vahtera joutuu tulikasteeseen, josta alkaa Suomen rikoshistorian suurin poliisioperaatio - ja Johannan elämän kauhein painajainen. 

Ohjaaja Otso Vaismaa saa rahakkaan tarjouksen oudon työtehtävän suorittamisesta. Vaismaan suostuessa tarjoukseen hän tekee virheen, josta tulee kärsimään koko Suomen kansa.

Kritiikki
---------

Pekka Holopainen kirjoittaa Ilta-Sanomissa: "Ruttokellot päihittää minkä tahansa tällä vuosituhannella maailmassa ilmestyneen jännityskirjan."

Kai Hirvasnoro kirjoittaa Kansan Uutisissa: "Ruttokelloja parempaa jännäriä on vaikea kuvitella... Näin hyviä jännityskirjoja ei montaa ilmesty koko maailmassa... Ruttokellot tekee erityisen tehokkaaksi se, että jotain tämän kaltaista voisi aivan hyvin tapahtua myös oikeasti."

Lähteet
-------

* Ilkka Remeksen kotisivut

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Ilkka Remes |
| --- |
|  |
| Romaanit | 
* *Pääkallokehrääjä* (1997)
* *Karjalan lunnaat* (1998)
* *Pedon syleily* (1999)
* *Ruttokellot* (2000)
* *Uhrilento* (2001)
* *Itäveri* (2002)
* *Ikiyö* (2003)
* *Hiroshiman portti* (2004)
* *Nimessä ja veressä* (2005)
* *6/12* (2006)
* *Pahan perimä* (2007)
* *Pyörre* (2008)
* *Isku ytimeen* (2009)
* *Shokkiaalto* (2010)
* *Teräsleijona* (2011)
* *Ylösnousemus* (2012)
* *Omertan liitto* (2013)
* *Horna* (2014)
* *Jäätyvä helvetti* (2015)
* *Kiirastuli* (2016)
* *Vapauden risti* (2017)
* *Perikato* (2018)
* *Kremlin nyrkki* (2019)
* *Kotkanpesä* (2020)

 |
|  |
| Nuorten romaanit | 
* *Piraatit* (2003)
* *Musta kobra* (2004)
* *Pimeän pyöveli* (2005)
* *Kirottu koodi* (2006)
* *Hermes* (2007)
* *Draculan ratsu* (2008)
* *Operaatio Solaris* (2009)
* *Riskiraja* (2010)

 |

 |
**Yōichi Wada** (jap. 和田 洋一, *Wada Yōichi*, s. 28. toukokuuta 1959) on videopeliyritys Square Enixin nykyinen pääjohtaja ja Computer Entertainment Supplier's Associationin puheenjohtaja. Hän toimi Squaren pääjohtajana jo ennen yhtiön fuusioitumista Enixin kanssa vuonna 2003.

Henkilöhistoria
---------------

Wada opiskeli Tokion yliopistossa, jossa hän suoritti oikeustieteen kandidaattitutkinto. Squarelle hän siirtyi huhtikuussa 2000 lähdettyään Nomura Securities -välitysyhtiöstä, jossa hän oli työskennellyt vuodesta 1984 lähtien. Nykyisen yhtiönsä pääjohtajaksi hän ryhtyi vuonna 2001; sitä ennen hän oli toiminut muun muassa talous- ja toimitusjohtajana. Squaren ostettua Taiton itselleen vuonna 2005 Wadasta tuli Taiton puheenjohtaja ja ohjaaja vuoden 2006 helmikuussa sekä lopulta pääjohtaja saman vuoden toukokuussa.

Wadan toimikuvaan on kuulunut usean toisiinsa yhteydessä olevan tuotteen julkaiseminen osana laajempaa kokoelmaa. Esimerkkejä tästä ovat *Fabula Nova Crystallis Final Fantasy XIII* ja *Compilation of Final Fantasy VII*. Lisäksi hän on korostanut, ettei Square Enixin menestys nojaa pelkästään yhtiön pelisarjoista parhaiten tunnettuihin *Final Fantasyyn* ja *Dragon Questiin*, vaan myös uudempiin nimikkeisiin, jotka muodostavat 40 % yhtiön voitosta.

Lähteet
-------

1. ↑  Square Enix: February 2, 2004 - February 4, 2004  9.2.2004. Square Enix. Viitattu 16.4.2008. (englanniksi)
2. ↑  Yōichi Wadan biografia IGN.  Arkistoitu 21.12.2009. Viitattu 30.4.2007. (englanniksi)
3. ↑  Yōichi Wada SquareHavenissa SquareHaven.  Arkistoitu 14.10.2007. Viitattu 30.5.2007. (englanniksi)
4. ↑  Sally B.: Square Enix not all about Final Fantasy and Dragon Quest, says Wada  5.12.2007. PSP Updates.  Arkistoitu 7.12.2007. Viitattu 30.5.2007. (englanniksi)

Aiheesta muualla
----------------

* Yōichi Wadan profiili IGN.comissa (Arkistoitu – Internet Archive) (englanniksi)
* To Our Shareholders(englanniksi)
* Speeches(englanniksi)
**Josep Pla** (1897-1981) oli espanjalainen kirjailija ja journalisti. Hän oli tuottelias, koottuihin teoksiin kuuluu yli 45 osaa ja tuhansia sivuja. Muiden katalonialaisten kirjailijoiden tapaan hän vaikutti osana ranskalaisia kirjallisuuspiirejä, ja Stendhal ja Proust kuuluivat hänen kirjallisiin esikuviinsa, kun taas ideologisiksi esikuviksi voidaan nimetä Leopardi, Voltaire ja Montaigne. Pla valitsi kirjallisen uran jo nuorena. Hän toimi kirjeenvaihtajana Ranskassa, Italiassa, Englannissa, Saksassa ja Venäjällä, ja uutisten ohella kirjoitti sieltä poliittisia ja kulttuuria koskevia kirjoituksia. Plan kirjoituksiin on suhtaudutu ristiriitaisesti, sillä hänellä on oletettu olleen yhteyksiä fasisteihin Espanjan sisällissodassa. Siksi hän ei saanut hänelle ehdotettuja kirjallisuuspalkintoja.

Lähteet
-------

1. ↑  Josep Pla Associació d'Escriptors en Llengua Catalana. Viitattu 23.3.2014.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Josep Pla**.
* Josep Pla Illetra
* 

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Latvia
* Tšekki
* Alankomaat
* Puola
* Portugali
* Vatikaani

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
Sverdlovin kunta Seuloskoin piirin kartalla.
**Imeni Sverdlova** (ven. И́мени Свердло́ва) on kaupunkimainen taajama ja kunta Leningradin alueen Seuloskoin piirissä Venäjällä. Se sijaitsee Nevan pohjoisrannalla 43 kilometriä Pietarista kaakkoon. Taajamassa on asukkaita 9 100 ja kunnassa 10 400 henkeä (vuonna 2007).

Kunnan hallinnollinen keskus on Sverdloville nimetty taajama. Lisäksi siihen kuuluvat seuraavat asutuskeskukset: kylät Ansareinmäki (ven. Оранжерейка, *Oranžereika*), Koski (ven. Большие Пороги, *Bolšije Porogi*), Kuzminka (ven. Кузьминка), Maaslova (ven. Маслово, *Maslovo*), Nevanrannan kalanisto (ven. Новосаратовка, *Novosaratovka*), Nevski Parkleshoz (ven. Невский Парклесхоз), Sarvela (ven. Островки, *Ostrovki*), asutukset Krasnaja Zarja (ven. Красная Заря) ja Rabotši (ven. Рабочий). Toiseen maailmansotaan saakka useissa kylissä asui inkerinsuomalaisia, jotka kuuluivat Kelton luterilaiseen seurakuntaan.

Sverdlovin taajama on saanut alkunsa Samarkan eli Štšerbinkan kartanon yhteydessä toimineen tiilitehtaan työläisasutuksesta. Se on nimetty venäjänjuutalaisen bolševikkivallankumouksellisen Jakov Sverdlovin mukaan. Kaupunkimaisen taajaman statuksen se sai vuonna 1979.

Kunnassa toimii maatalousyritys ZAO Plemzavod "Prinevskoje", teepakkaamo Nevskije porogi sekä rakennusteollisuutta. Taajaman lähellä on moottoriurheilukeskus. Suunnitteilla on Pietarin kehätiehen liittyviä logistiikka- ja palvelukeskuksia.

Kunnan päämies on Valeri Vasiljev, kunnanhallinnon päämies Andrei Polozov.

Lähteet
-------

1. ↑  Seuloskoin piirin väestö *vsevinfo.ru*. Viitattu 18.9.2008. (venäjäksi)
2. ↑  Leningradin alueen paikallishallinto 1.1.2008 *lenobl.ru*. Viitattu 18.9.2008. (venäjäksi)

Aiheesta muualla
----------------

* Sverdlovin kunnan sivusto (venäjäksi)
* Sverdlovin kunta Seuloskoin piirin sivustolla (venäjäksi)
* Sverdloville nimetty taajama Leningradin alueen kulttuuri -tietosanakirjassa[vanhentunut linkki] (venäjäksi)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Leningradin alueen kaupungit ja taajamat |
| --- |
|  |
| Kaupungit | 
* Antrea
* Boksitogorsk
* Enso
* Hatsina
* Ivangorod
* Jaama
* Kiriši
* Koivisto
* Kommunar
* Korotka
* Koskenala
* Käkisalmi
* Laukaa
* Lotinapelto
* Lomkka
* Lupana
* Olhava
* Pella
* Pikaljovo
* Pähkinälinna
* Seuloskoi
* Sierattala
* Sjasstroi
* Slantsy
* Sosnovyi Bor
* Tihvinä
* Tusina
* Uuras
* Uusi-Laatokka
* Viipuri
* Volossova

 | Leningradin alueen vaakuna |
|  |
| Kaupunkityyppiset taajamat | 
* Budogoštš
* Haisevaisi
* Imeni Morozova
* Imeni Sverdlova
* Jefimovski
* Johannes
* Jääski
* Kaarlahti
* Kuismala
* Lepäsi
* Naasia
* Namkku
* Nikolski
* Orinansavotta
* Paulova
* Priladožski
* Punaporu
* Rahja
* Raivola
* Rjabovo
* Siiverska
* Svirstroi
* Taaitsa
* Toksova
* Tolmatšovo
* Tuprova
* Uljana
* Vaaseni
* Vahriselkä
* Viiritsa
* Vornasuo
* Voznesenje

 |

 |
**Finaali** on kieliopillinen sijamuoto, *kaasus*, joka kertoo definitiivisen syyn. Sanan *finaalinen* merkitys on suomeksi 'tarkoitusta ilmaiseva'. Finaalia esiintyi ennen joissakin seemiläisissä kielissä, mutta nykyään se on kadonnut.

Suomen kielessä finaalin voi ilmaista esimerkiksi näin:

* *Talon vuoksi (eng. for a house, ruots. för ett hus).*
* Menin talolle levätäkseni. Menin talolle, jotta lepäisin.

Katso myös
----------

* kausaali-finaali

Lähteet
-------

1. ↑  *finaalinen.* *Kielitoimiston sanakirja*. Helsinki: Kotimaisten kielten keskus, 2022.
2. ↑  Claude Gilliot: Living Waters. Scandinavian Oriental Studies Presented to Professor Dr. Frede Lokkegaard on his Seventy-Fifth Birthday, January 27th 1990, ed. By Egon Keck, Svend Søndergaard, Ellen Wulff, Copenhague, Museum Tusculanum Press, 1990, IX + 419 p.; 17,5 x 25 cm.  *Arabica*, 1991, nro 3, s. 406–407. doi:10.1163/157005891x00482. ISSN 0570-5398. Artikkelin verkkoversio.
3. ↑  Finaalinen lauseenvastike *fl.finnlectura.fi*. Viitattu 8.1.2020.

Sijamuodot
abessiivi • ablatiivi • absolutiivi • adessiivi • adverbiaali • akkusatiivi • allatiivi • benefaktiivi • datiivi • delatiivi • distributiivi • eksessiivi • ekvatiivi • elatiivi • ergatiivi • essiivi • finaali • formaali • genetiivi • illatiivi • inessiivi • instruktiivi • instrumentaali • kausaali • kausatiivi • komitatiivi • komparatiivi • latiivi • lokatiivi • modaali • multiplikatiivi • nominatiivi • oppositiivi • partitiivi • prepositionaali • prolatiivi • separatiivi • situatiivi • sosiatiivi • sublatiivi • superessiivi • superlatiivi • temporaali • temporaalinen distributiivi • terminatiivi • translatiivi • vokatiivi
Dimosárin rotkoDimosárin rotkoa.

|  |  |
| --- | --- |
| Sijainti | 
Kallianós, Kárystos, Euboia, Keski-Kreikka, Kreikka |

Hallinto| Nimi alkuperäiskielellä | 
Φαράγγι Δημοσάρη |
| Tyyppi | 
KanjoniView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Dimosárin rotko** (kreik. Φαράγγι Δημοσάρη, *Farángi Dimosári*, joskus Φαράγγι Δρυμοσάρι, *Farángi Drymosári*) on rotko Euboian saaren eteläosassa Kreikassa. Se sijaitsee Kárystoksen kunnassa Óchi-vuoren pohjoisrinteessä.

Dimosárin vaelluspolkua.
Dimosárin rotko voidaan jakaa ylempään osaan Lenosaíoin kylän yläpuolella ja alempaan osaan sen alapuolella. Ensin mainittu on jyrkempää rotkoa ja viimeksi mainittu loivempaa laaksoa. Rotko tunnetaan rehevästä kasvillisuudestaan. Rotkon pohjalla kulkee vesivirta, ja siellä on useita vesiputouksia. Dimosárin rotko on mahdollisesti saanut nimensä antiikin aikana tai bysanttilaisella ajalla sanasta *dēmosarios*, *dimosários* (δημοσάριος), ’se joka hyödyntää/louhii julkisia alueita’, sillä alueella on ollut metallikaivoksia.

Rotko on suosittu vaellusreitti, ja sitä on sanottu yhdeksi Kreikan kauneimmista. Reitti on pituudeltaan noin 10 kilometriä, ja saa alkunsa Petrokánalosta 954 metrin korkeudelta merenpinnasta laskettuna ja laskeutuu Kalliánoksen rannalle saaren itärannikolle. Vaellus kestää noin viisi tuntia.

Rotkon länsipuolella kulkee Ágios Dimítrioksen rotko. Rotkojen välillä ovat Óchin huiput Boúmplia ja Tsigkathiá.

Lähteet
-------

1. 1 2 3 4  Φαράγγι Δημοσάρη *Natura Graeca*. Viitattu 1.9.2021.
2. 1 2 3  Dimosari Gorge *Wonder Greece*. Viitattu 1.9.2021.
3. ↑  Trekking / Dimosaris Gorge *Evia Tours*. Viitattu 1.9.2021.

Aiheesta muualla
----------------

* Kuvia tai muita tiedostoja aiheesta **Dimosárin rotko** Wikimedia Commonsissa
Pilot ACE.
**Automatic Computing Engine** oli Alan Turingin vuonna 1945 suunnittelema tietokone. 
Turingin esittämä raportti *Proposed Electronic Calculator* sisälsi kattavan suunnitelman elektroniselle yleiskäyttöiselle tallennetun ohjelman tietokoneelle. Turingin suunnitelmassa oli yksityiskohtaiset piirisuunnitelmat, laitteistokuvaukset, esimerkkiohjelmia konekielellä sekä arvio koneen kustannuksesta.
National Physical Laboratory (NPL) hyväksyi suunnitelman vuonna 1946.

Rakentaminen eteni hitaasti ja pilottimalli (Pilot ACE) suoritti ensimmäisen ohjelman 10. toukokuuta 1950. 
Pilottimalli oli Lontoon ensimmäinen elektroninen tietokone ja kolmas Britanniassa toimiva tallennetun ohjelman tietokone.
Yhden megahertzin kellotaajuudella tietokone oli jonkin aikaa maailman nopein tietokone.
English Electric valmisti Pilot ACE -tietokoneesta kaupallista versiota English Electric DEUCE, jota myytiin 30 kappaletta. Työ täysimittaisen ACE-tietokoneen kanssa alkoi vuonna 1958.

Yhdysvaltalainen Harry Huskey työskenteli lyhyesti Turing kanssa tietokoneen parissa ja kehitti myöhemmin Bendix G-15 -tietokoneen. Myös MOSAIC-tietokone (Ministry of Supply Automatic Integrator and Computer) perustui ACE-suunnitelmaan ja oli osassa Britannian ilmapuolustusta kylmän sodan aikana. Packard Bellin PB 250 (1961) perustui myös ACE-suunnitelmaan.

Turing lähti NPL:stä vuonna 1948 ennen koneen valmistumista.

Lähteet
-------

1. 1 2 3 4 5 6 7 8 9 10  Turing's Automatic Computing Engine *alanturing.net*. Viitattu 2.9.2021. (englanniksi)
2. 1 2 3 4  B. Jack Copeland: The Modern History of Computing *plato.stanford.edu*.  2006. Viitattu 7.10.2021. (englanniksi)
3. ↑  Harry D. Huskey Computer History Museum. Viitattu 27.1.2020. (englanniksi)
4. ↑  1952 – A Computer comes to Malvern Vale *mraths.org.uk*. Viitattu 2.9.2021. (englanniksi)

Aiheesta muualla
----------------

* Turing and ACE Lessons from a 1946 Computer Design (PDF) (englanniksi)

Kirjallisuutta
--------------

* Jack Copeland: *Alan Turing's Automatic Computing Engine: The Master Codebreaker's Struggle to build the Modern Computer*. Oxford Scholarship. ISBN 9780198565932. doi:10.1093/acprof:oso/9780198565932.001.0001.  (englanniksi)
* Alan Turing, Michael Woodger: *A M. Turing's ACE Report of 1946 and Other Papers*. Papers by Alan Turing and Michael Woodger. MIT Press. ISBN 9780262031141. (englanniksi)
Dimítris Papaïoánnou vuonna 2008.
**Dimítris Papaïoánnou** (kreik. Δημήτρης Παπαϊωάννου, s. 1964 Ateena) on kreikkalainen teatteriohjaaja ja koreogafi, mutta nuorena hänet tunnettiin kuvittajana ja sarjakuvapiirtäjänä. Hänellä on taidemaalarin koulutus.

Papaïoánnouhun on vaikuttanut voimakkaasti Pina Bausch (1940–2009), jonka tanssiryhmälle hän on yhtenä harvoista tehnyt uuden teoksen, kun ryhmän uusi taiteellinen johtaja halusi uudistaa Bauschin teatterin Tanztheater Wuppertal ohjelmistoa. Papaïoánnoun suuria töitä on vuoden 2004 Ateenan kesäolympialaisten avajais- ja päätösohjelma, jonka ansiosta hänen maineensa kasvoi Kreikassa, mutta ulkomailla hänet alettiin tuntea vähitellen vasta sen jälkeen kun hän julkaisi otteita töistään verkossa. Hän perusti 1980-luvun puolivälissä Omáda Edáfous (Ομάδα Εδάφους, engl. *Edafos Dance Theatre*) -nimisen teatteriryhmän. Hän piti esiintymisissä pitkän tauon, mutta palasi näyttämölle 2012.

Ylen toimittaja Jonni Aromaa sanoo Papaïoánnouta koomikoksi ja vertaa häntä Jacques Tatiin. Papaïoánnoun ihailijoihin kuuluvan Pedro Almodóvarin elokuvassa *Kärsimys ja kunnia* (2019) mainitaan Papaïoánnoun nimi, ja Aromaan mukaan se on kunnianosoitus taiteilijalta taiteilijalle.

Lähteet
-------

1. ↑  Dimitris Papaioannou *pina-bausch.de*.  Arkistoitu 16.11.2019. Viitattu 16.11.2019. (englanniksi)
2. 1 2 3  Jonni Aromaa: Alaston keho on rakkain työkalu kreikkalaisohjaajalle *yle.fi, uutiset*.  16.11.2019. Viitattu 16.11.2019.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |
|  |
| Muut | 
* Europeana

 |

 |
Henkilöauton huomiovalot (alapuolella) ja jarruvalot (yläpuolella).
Ajoneuvovalaisinpolttimo, jossa on erilliset hehkulangat jarru- ja huomiovalolle.
Mittaristossa sijaitseva jarrujen varoitusvalo.

**Jarruvalo** on ajoneuvossa oleva punaista valoa taaksepäin lähettävä valaisin. Sen tehtävä on osoittaa, milloin ajoneuvo aloittaa jarrutuksen. Jarruvalot vähentävät peräänajon riskiä merkittävästi, koska niiden ansiosta takana oleva kuljettaja havaitsee edelläajavan jarrutuksen nopeammin. Jarruvalojen toiminta on kytketty suoraan jarrupolkimeen, eli jarruvalot palavat aina kun jarrupoljinta painetaan. Käsijarrun kytkeminen ei kuitenkaan aiheuta takajarruvalojen syttymistä. Jarruvalaisimen lampun tehon tulee olla vähintään viisi wattia, mutta yleisesti käytetään 21 watin jarruvalopolttimoita, koska jarruvalon on oltava erottuva myös kirkkaassa päivänvalossa. Jarruvalaisimia tulee olla takana vähintään kaksi kappaletta sijoitettuna ajoneuvon molemmin puolin.

*Keskijarruvalaisin* on punaista valoa taaksepäin näyttävä jarruvalo, joka sijaitsee ajoneuvon takana keskellä ja muita jarruvaloja korkeammalla. Sen tulee toimia samanaikaisesti muiden jarruvalojen kanssa, eikä sitä saa peittää esimerkiksi tummennuskalvolla. Mikäli keskijarruvalo asennetaan takalasin sisäpuolelle, se ei saa heijastaa valoa eteenpäin eikä saa peittää näkyvyyttä taakse häiritsevästi. Keskijarruvalo on pakollinen 1. lokakuuta 2000 jälkeen käyttöönotetuissa henkilöautoissa ja vapaaehtoinen sitä aiemmin käyttöönotetuissa autoissa.

Keskijarruvalaisimissa käytetään esimerkiksi hehkulamppuja, LED-valaisimia tai neonputkia. Kaikissa on tavoitteena nopea syttyminen ja kirkas valo, joka välittää tiedon jarruttamisesta tehokkaasti takanatulevan ajoneuvon kuljettajalle. Huomiovaloista erillään olevan keskijarruvalon ansiosta jarrutus havaitaan helpommin esimerkiksi näkyvyyden ollessa huono. Lisäksi jonossa ajettaessa keskijarruvalo näkyy edelläajavien autojen läpi ja yli. Keskijarruvalon on todettu vähentävän peräänajoja.

Jarrujen varoitusvalo
---------------------

Ajoneuvon mittaristossa on jarrujen varoitusvalo. Sillä on henkilöautoissa kaksi tehtävää: se toimii käsijarrun kytkemisen merkkivalona sekä ilmaisee jarrunesteen liian vähäisen määrän. Kuorma-autossa sama valo varoittaa paineilmajarrujen liian alhaisesta paineesta ja käsijarrun kytkemisestä. Jarrujen varoitusvalo ei toimi samaan aikaan ajoneuvon takajarruvalojen kanssa.

Katso myös
----------

* Auton jarrujärjestelmä

Lähteet
-------

* Rantala, Jouko: *Auto- ja kuljetusalan erikoistumisoppi 3: Sähkölaitteet*. Otava, 1999. ISBN 951-1-13232-6.

### Viitteet

1. ↑  Liikenne- ja viestintäministeriön asetus kaksi- ja kolmipyöräisten ajoneuvojen sekä nelipyörien rakenteesta ja varusteista *Finlex*. Oikeusministeriö. Viitattu 1.1.2022.
2. ↑  ake.fi (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Jarruvalo** Wikimedia Commonsissa
**Dimona** on kaupunki Negevin autiomaassa Israeln Eteläisellä hallintoalueella. Dimona perustettiin Dead Sea Works -tehtaan työntekijöille vuonna 1955. Kaupungin lähellä sijaitsee Negevin ydintutkimuskeskus. Vuoden 2017 lopussa Dimonan asukasluku oli 33 666.

Maantiede
---------

Dimona sijaitsee Negevin autiomaan kukkuloilla noin 35 kilometriä Beerseban kaupungista kaakkoon. Kuolleenmeren rannikolle on suurin piirtein saman pituinen matka. Alue sijaitsee noin 600 metriä merenpinnan yläpuolella, minkä takia ilmasto etenkin läheiseen matalampaan Kuolleeseenmereen verrattuna on viileämpi.

Historia
--------

Asuntoja Dimonassa.
Dimona mainitaan jo Vanhan testamentin Joosuan kirjassa kohdassa 15:22. Sitä käsitellään osana Juudan heimon alueita. Muinaisella Dimonalla ei kuitenkaan ole varmaa yhteyttä nykyiseen kaupunkiin. Nykyinen Dimona perustettiin vuonna 1955 Dead Sea Works -tehtaan työntekijöiden asuntoina. Myöhemmin paikalle asutettiin myös Oronin fosfaattikaivoksen työntekijöitä. Vuonna 1959 Dimonan asukasluku oli 3 500 ja se sai oman kuntansa aseman vuonna 1969. Vuonna 2018 uutisoitiin valtion sijoituksista Dimonaan, joilla tähdättiin kaupungin asukasluvun kolminkertaistamiseen kymmenen vuoden aikavälillä.

Talous
------

Perinteisesti tärkeitä teollisuuden aloja Dimonassa ovat olleet kemikaali- ja tekstiiliteollisuus. Esimerkiksi Dead Sea Works on kuitenkin siirtynyt sittemmin Aradiin ja myös monet tekstiilivalmistajat ovat lähteneet kaupungista. Valtion tuella kaupunkiin on kuitenkin houkuteltu uusia teollisuuslaitoksia. Osa paikallisista käy töissä läheisessä Negevin ydintutkimuskeskuksessa. Ydintutkimuskeskus valmistui vuonna 1959 ja siellä valmistettiin materiaaleja Israelin ydinaseohjelmaa varten. Dimonasta on rautatieyhteys Beersebaan.

Väestö
------

Dimonan asukasluku vuoden 2017 lopussa oli 33 666. Vuonna 1968 suurin osa Dimonan asukkaista oli lähtöisin Pohjois-Afrikasta. Sittemmin muuttajia on tullut myös entisen Neuvostoliiton alueelta.

Lähteet
-------

1. 1 2 3 4  Skolnik, Fred; Berenbaum, Michael: *Encyclopaedia Judaica Volume 5 Coh-Doz*, s. 663. Thomson Gale, 2007. ISBN 978-0-02-865928-2. (englanniksi)
2. 1 2 3 4  Yael Darel: Shimmering Dimona: Is That the Pearl of the Negev on the Drawing Boards, or Is It Just a Desert Mirage? *Haaretz*. Viitattu 15.7.2018. (englanniksi)
3. 1 2 3  Dimona Encyclopaedia Britannica. Viitattu 15.7.2018. (englanniksi)
4. ↑  Richard Silverstein: Dimona: Israel’s ‘Little Hiroshima’ *Middle East Eye*. Viitattu 15.7.2018. (englanniksi)
5. ↑  List of localities, in Alphabetical order (pdf) Central Bureau of Statistics. Viitattu 19.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Dimona** Wikimedia Commonsissa
**Morgan Schneiderlin** (s. 8. marraskuuta 1989 Obernai) on ranskalainen jalkapalloilija, pelipaikaltaan keskikenttäpelaaja. Hän edustaa Ranskan Ligue 1:ssa pelaavaa OGC Nicea.

Ranskalainen on edustanut kotimaassaan vain kasvattajaseuraansa RC Strasbourgia. Schneiderlin siirtyi 18-vuotiaana englantilaisseura Southamptonin riveihin ja teki liigadebyyttinsä syksyllä 2008.

Seitsemän Southamptonin paidassa pelatun kauden jälkeen Schneiderlin siirtyi kesällä 2015 Manchester Unitedin vahvuuteen, kun United julkisti ranskalaisen tehneen manchesterilaisten kanssa 4-vuotisen sopimuksen. Siirtosummaksi englantilainen BBC raportoi noin 25 miljoonaa puntaa. Hän voitti FA Cupin ja FA Community Shieldin 2016.

Tammikuussa 2017 Schneiderlin siirtyi Manchester Unitedista Evertoniin 20 miljoonan punnan siirtosummalla. Kesäkuussa 2020 hän siirtyi OGC Niceen.

Schneiderlin valittiin Ranskan joukkueeseen vuoden 2014 jalkapallon maailmanmestaruuskilpailuihin Franck Ribéryn loukkaannuttua, vaikkei hän ollut ennen valintaa pelannut yhtään A-maaottelua Ranskan paidassa. Hän teki debyyttinsä *Les Bleusin* paidassa kesäkuussa 2014 Irlantia vastaan. Hän pelasi MM-kilpailuissa 2014 ottelun Ecuadoria vastaan. Hän kuului Ranskan hopeajoukkueeseen EM-kilpailuissa 2016, muttei päässyt pelaamaan.

Lähteet
-------

1. ↑  "Cardiff 2-1 Southampton" BBC Sport. Viitattu 13.7.2015. (englanniksi)
2. ↑  "Manchester United sign France midfielder Morgan Schneiderlin" Manchester United. Viitattu 13.7.2015. (englanniksi)
3. ↑  "Morgan Schneiderlin: Southampton midfielder has Man Utd medical" BBC Sport. Viitattu 13.7.2015. (englanniksi)
4. 1 2  Morgan Schneiderlin Transfermarkt-sivustolla (englanniksi)
5. ↑  Morgan Schneiderlin: Everton sign Man Utd midfielder for fee rising to £24m *BBC Sport*.  12.1.2017. Viitattu 13.1.2017. (englanniksi)
6. ↑  Morgan Schneiderlin: Nice sign Everton midfielder for undisclosed fee *BBC Sport*.  23.6.2020. Viitattu 17.8.2021. (englanniksi)

Ranskan joukkue – Jalkapallon MM-kilpailut 2014
1 Lloris |
2 Debuchy |
3 Evra |
4 Varane |
5 Sakho |
6 Cabaye |
7 Cabella |
8 Valbuena |
9 Giroud |
10 Benzema |
11 Griezmann |
12 Mavuba |
13 Mangala |
14 Matuidi |
15 Sagna |
16 Ruffier |
17 Digne |
18 Sissoko |
19 Pogba |
20 Rémy |
21 Koscielny |
22 Schneiderlin |
23 Landreau |
Valmentaja Deschamps

Ranskan joukkue – Jalkapallon EM-kilpailut 2016
1 Lloris |
2 Jallet |
3 Evra |
4 Rami |
5 Kanté |
6 Cabaye |
7 Griezmann |
8 Payet |
9 Giroud |
10 Gignac |
11 Martial |
12 Schneiderlin |
13 Mangala |
14 Matuidi |
15 Pogba |
16 Mandanda |
17 Digne |
18 Sissoko |
19 Sagna |
20 Coman |
21 Koscielny |
22 Umtiti |
23 Costil |
Valmentaja Deschamps


Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
Bokkaaja

**Bokkaus**, josta käytetään myös nimiä **power-rising**, **powerbocking**, **teräjuoksu** ja **jousikenkäily**, on urheilulaji, jossa urheilijat käyttävät erikoistuneita jalkakiinnikkeitä, *hyppyjousia*, joiden avulla se saavat suorituskykyään monessa suhteesssa parannetuksi. Ne lisäävät muun muassa juoksunopeutta ja hyppykorkeutta. Jotkut väittävät, että ne voivat nostaa juoksunopeutta jopa 48 kilometriin tunnissa ja hyppykorkeutta 2,60 metriin. Hyppyjousilla bokkaajat voivat tehdä temppuja ja käännöksiä, hypätä suuriin korkeuksiin ja suorittaa monia liikkumismuotoja.

Bokkauksen eli powerbockingin keksi vuonna 2004 saksalainen keksijä Alexander Böck, joka patentoi ensimmäiset hyppyjouset tuotemerkillä *powerskip*. Nimi "powerbocking" johdettiin Böckin sukunimestä. Ajan myötä bokkauksesta on tullut suosittu virkistystoiminta erityisesti kaupunkialueilla, joissa on mahdollisuuksia parkourin kaltaisiin vaikuttaviin saavutuksiin. Voidakseen hyppiä turvallisesti ja oikein urheilijoiden on oltava tietoisia monista asioista. Esimerkiksi heidän painonsa ja vartalotyyppinsä vaikuttavat jousikenkiin ja siihen, tarvitsevatko jousikengät huoltoa vai eivät.

Bokkaajille on myös suositeltavaa käyttää urheilusuorituksen aikana suojavarusteita, kuten kypärää, kyynärpää- ja polvisuojia. Powerbocking on parasta suorittaa tasaisilla, sementtipinnoilla, koska ruoho ja lika voivat olla liukkaita, jolloin jousien voi olla vaikea saada pitoa.
Jäljennös Ninivestä löydetystä reliefistä, joka saattaa esittää yhtä Apkallun jäsentä.
**Apkallu** tai **Abgal** olivat seitsemän sumerilaista henkeä, jotka olivat syntyneet alkuolento Apsusta. He olivat Enkin palvelijoita.[1][2] Sana *apkallu* merkitsee tietäjää, mestaria tai viisasta miestä. Sillä viitataan yleensä Apsun seitsemään myyttiseen tietäjään ja neuvonantajaan, joille oli suotu ylimaallinen viisaus. Sanaa on kuitenkin käytetty usein myös monien jumalten, esim. Ean ja Mardukin, lisänimenä sekä Adapan lisänimenä. [3]

Apkallu saattoivat olla muistuma legendaarisista tulvaa edeltäneistä kuninkaista. Jotkut heistä kuviteltiin kalaihmisiksi.[1]

Katso myös
----------

* Oannes

Lähteet
-------

* Civil, Miguel; Gelb, Ignace J.; Landsberger, Benno; Oppenheim, A. Leo; Reiner, Erica, eds. (1968), The Assyrian Dictionary (PDF), A part 2, Oriental Institute of the University of Chicago, ISBN 0 918986 07 9
* Jordan, Michael: Encyclopedia of Gods. Kyle Cathie Limited, 1992. ISBN 1 85626 038 0
* Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. ISBN 0-203-67189-9

### Viitteet

1. 1 2  Lurker 1987, s. 1
2. ↑  Jordan 1992, s. 1
3. ↑  Civil et al. 1968, s. 171-172
**Käräjähuone** oli aiemmin Suomessa valtion kihlakunnanoikeuksien istuntoja varten varaama toimitila.

Historiaa
---------

Kihlakunnanoikeuksien käräjähuoneista vuonna 1925 annetulla lailla lakkautettiin tammikuun 1. päivästä 1926 alkaen manttaaliin pannun maan omistajien velvollisuus käräjäkartanon rakentamiseen ja kunnossapitoon. Vuodesta 1926 alkaen käräjähuoneet hankittiin ja niitä pidettiin kunnossa valtion toimesta ja kustannuksella.

Säännökset
----------

Käräjähuoneista annetussa asetuksessa säädettiin käräjähuoneistoista seuraavaa::

Jokaisessa käräjäkunnassa, missä valtio ei hankkinut pysyvää käräjähuoneistoa, oli huoneiston toimittaminen käräjien pitämistä varten tarjottava urakalle kruununvoudin toimesta enintään kolmeksi kalenterivuodeksi kerrallaan.

### Käräjähuoneiston laatu

Käräjähuoneistossa tuli olla riittävän avara istuntohuone, odotushuone käräjäyleisölle, oma huone oikeuden puheenjohtajalle sekä huone viralliselle syyttäjälle ja asianosaisten asiamiehille, paitsi jos maaherra oli harkinnut, että paikallisiin asunto-olosuhteisiin nähden pienempi käräjähuoneisto oli tyydyttävä. Se, joka otti pitääkseen käräjähuoneiston, oli velvollinen toimittamaan siihen tarpeellisen sisustuksen, lämmön ja valaistuksen sekä huolehtimaan sen siivouksesta.

### Tarjoukset käräjähuoneiston pitämisestä

Kruununvoudin tuli julkisella kuulutuksella jokaisessa käräjäkuntaan kuuluvassa kunnassa kehottaa niitä, jotka halusivat ottaa käräjähuoneiston pitämisen urakalle, 30 päivän kuluessa lähettämään kruununvoudille kirjalliset tarjouksensa. Kruununvouti lähetti tehdyt tarjoukset sekä muut asiassa kertyneet asiakirjat kihlakunnantuomarille lausunnon saamista varten. Sitten kun kihlakunnantuomari oli lähettänyt lausuntonsa, tuli kruununvoudin toimittaa asiakirjat oman lausuntonsa ohella maaherralle, joka ratkaisi asian ja määräsi kruununvoudin tekemään kirjallisen sopimuksen sen kanssa, jonka tarjous oli hyväksytty. Ellei hyväksyttävää tarjousta ollut tehty, oli maaherran harkinnan mukaan joko käräjähuoneiston pitäminen tarjottava uudelleen urakalle tai hankittava huoneisto muulla tavalla.

Lähteet
-------

1. 1 2 3 4  Hakkila, Esko (toim.): "Käräjähuone", *Lakiasiain käsikirja*, s. 474. Porvoo: Werner Söderström Oy, 1938.

### Lakiviitteet

1. ↑  Laki kihlakunnanoikeuksien käräjähuoneista (17.7.1925)
2. ↑  Asetus käräjähuoneistoista (17.7.1925).
**Gerry Cooney** (s. 4. elokuuta 1956 Manhattan, New York) on entinen yhdysvaltalainen nyrkkeilijä.

Ura
---

Cooneyn ammattilaisura alkoi vuonna 1977 tuntematonta Bill Jacsonia vastaan käydyssä ottelussa. Ottelu päättyi nopeasti Cooneyn iskettyä tyrmäysvoiton. Uran ensimmäinen merkittävä vastustaja asteli kehään vuonna 1980. Cooneylle ei annettu paljoakaan mahdollisuuksia itseään Jimmy Youngia vastaan - olihan Young voittanut vastikään itsensä George Foremanin. Cooney kuitenkin mankeloi Youngin keskeytyskuntoon neljässä erässä, eikä tuomarilla ollut muuta mahdollisuutta, kuin keskeyttää ottelu. Tämän jälkeen Cooney kohtasi Ron Lylen, jota vastaan huippukovat Muhammad Ali, ja George Foremankin olivat olleet tiukilla. Cooney tyrmäsi Lylen kuitenkin vaivattomasti ensimmäisessä erässä. Seuraavassa ottelussaan Cooney kohtasi hiipuvan Ken Nortonin. Tämä ottelu päättyi Cooneyn voittoon ensimmäisessä erässä.

Voitto Nortonista mahdollisti itsensä WBC - liiton mestarin Larry Holmesin kanssa ottelemisen tämän liiton tittelistä. Onni oli kuitenkin hyljännyt Cooneyn, joka joutui jättämään leikin kesken 13 erän jälkeen. Cooney jatkoi uraansa vielä vuoden ajan, kunnes vetäytyi nyrkkeilypiireistä väliaikaisesti. Paluuottelussaan vuonna 1986 Cooney kohtasi tuntemattoman Eddie Greggin, jonka voittikin tyrmäyksellä ensimmäisesä erässä. Tämän jälkeen hän kohtasi huippukovan Michael Spinksin, mutta joutui luovuttamaan viiden erän jälkeen. Ura jatkui paluun tehnyttä yhdysvaltalaista "Big" George Foremania vastaan. Ottelun tulos oli Cooneylle varsin nolo. Tekninen tyrmäystappio muistonaan hän poistui kehästä kahden erän jälkeen. Tämän jälkeen Gerry Cooney lopetti uransa.

Urallaan Gerry Cooney iski 31 ottelua, joista voitti 28 (24 KO) ja hävisi vain kolme ottelua - kaikki niistä tyrmäyksellä.

Lähteet
-------

*
Koiranputki (*Anthriscus sylvestris*)
**Apofyytti** on kasvilaji, joka on siirtynyt alkuperäiseltä luonnonkasvupaikalta ihmisten muokkaamalle kasvupaikalle saman maantieteellisen alueen sisällä. Niinpä riippuukin tarkasteltavasta maantieteellisestä alueesta, kuinka kauaksi laji on alkuperäiseltä kasvupaikaltaan levinnyt. Mikäli tämä siirtymä on pitkä, voidaan kyseinen laji mieltää uudella kasvupaikallaan ennemminkin tulokaslajiksi tai vieraslajiksi kuin apofyytiksi.

Suomessa monet apofyytteinä esiintyvät kasvilajit ovat kasvaneet alun perin kallioilla, lähteillä ja merenrannoilla, joilta kasvit ovat siirtyneet sitten ihmistoiminnan muokkaamille kasvupaikoille, kuten pihoille, tienvierille, ojanvarsille, pelloille, niityille ja laidunmaille. Useat apofyyttilajit ovat myös hemerofiilejä eli ihmistoiminnasta hyötyviä lajeja. Suomessa apofyytteinä esiintyviä kasveja ovat esimerkiksi koiranputki (*Anthriscus sylvestris*), pölkkyruoho (*Arabis glabra*), röyhyvihvilä (*Juncus effusus*) ja mäkiarho (*Arenaria serpyllifolia*).

Katso myös
----------

* agriofyytti

Lähteet
-------

* Suominen, J. & Hämet-Ahti, L. Kurtto, A. (toim.), *Kasvistomme muinaistulokkaat: tulkintaa ja perusteluja*, 1993, Norrlinia 4, Kasvimuseo, Luonnontieteellinen keskusmuseo, ISBN 951-45-6373-5, ISSN 0760-3214